**Anthony Bray** (s. 1960) on englantilainen muusikko, joka käyttää taiteilijanimeä **Abaddon**. Hänet tunnetaan thrash metal -yhtye Venomin perustajajäsenenä ja pitkäaikaisena rumpalina. Hän on julkaissut myös sooloalbumin ja kaksi soolo-EP:tä.

Elämäkerta
----------

### Lapsuus ja nuoruus

Taustaltaan työväenluokkainen Bray vietti lapsuutensa ja nuoruutensa Newcastlessa. Teini-ikäisenä Brayllä tovereineen oli tapana hyppiä ohi ajavien hiilijunien kyytiin. Kun Bray oli 14-vuotias, yksi hänen ystävistään jäi junan alle ja tämän jalka leikkautui irti. Bray on myöhemmin muistellut onnettomuutta koko elämänsä kauheimpana tapahtumana.

Bray piti hard rockista ja heavy metalista ja alkoi Deep Purplen, Black Sabbathin ja Pink Floydin kaltaisten yhtyeiden innoittamana soittaa rumpuja. Hän piti myös punkista, mutta Newcastle tunnettiin kuitenkin ennen kaikkea lukuisten uuden aallon brittimetalliyhtyeiden kotikaupunkina. Brayn vanhemmat eivät itse olleet kiinnostuneita musiikista mutta suhtautuivat kannustavasti poikansa harrastukseen.

Teini-ikäinen Bray sai työharjoittelupaikan tehtaasta, jossa hänen isänsä työskenteli. Siellä hän tutustui Clive Archeriin ja Eric Cookiin, jotka myös olivat työharjoittelussa. Bray ja Archer perustivat Oberon-nimisen yhtyeen, jossa Bray soitti rumpuja ja Archer lauloi. Cookin kanssa Bray perusti sittemmin managerointiyrityksen ja osti äänitysstudion.

### Venom

Oberonin jäsenillä oli vaikeuksia muodostaa pysyvää kokoonpanoa. Jäsenet muistavat tapahtumat hieman eri tavoin, mutta vuonna 1978 joko Bray tai Archer tapasi Judas Priestin konsertissa Jeff Dunnin, joka soitti kitaraa Guillotine-yhtyeessä. Pian tapaamisen jälkeen Bray ja Archer liittyivät Guillotineen, joka roudarin ehdotuksesta sai uuden nimen Venom. Vuonna 2022 Bray tosin muisteli, että hän yksinkertaisesti vastasi Dunnin musiikkiliikkeen seinälle jättämään ilmoitukseen. Hieman myöhemmin Venomiin liittyi Conrad Lant, joka soitti ensin kitaraa ja myöhemmin bassoa. Jäsenet olivat kiinnostuneita okkultismista ja satanismista ja omaksuivat niiden innoittamat taiteilijanimet. Braystä tuli Abaddon *Ilmestyskirjassa* (9:11) mainitun demonin mukaan.

Archer erosi kokoonpanosta vuosikymmenen taitteessa, ja Lant ryhtyi myös laulajaksi, jolloin vakiintui Venomin kuuluisin kolmihenkinen kokoonpano. Trio julkaisi vuosina 1981–1986 neljä studioalbumia, lukuisia singlejä ja EP-levyjä sekä livealbumin. Rumpujen soiton lisäksi Bray piirsi yhtyeen logon ja vastasi useimpien julkaisujen kansien suunnittelusta ja valokuvista. Brayn vanha työkaveri Eric Cook toimi yhtyeen pitkäaikaisena managerina. Venom oli suosionsa huipulla vuosikymmenen puolivälissä, mutta sisäisten riitojen, kokoonpanomuutosten ja epätasaisten albumikokonaisuuksien myötä sen suosio laski. Vuonna 1987 julkaistun *Calm Before the Storm* -albumin jälkeen Bray erosi yhtyeestä. Lant perusti jäljelle jääneiden Venomin jäsenten kanssa uuden Cronos-yhtyeen, minkä jälkeen Bray jatkoi musiikin tekemistä Venom-nimellä.

Hetkellisesti yhtyeen ainoaksi jäseneksi jäänyt Bray sai Music for Nationsilta levytyssopimuksen. Hän värväsi uudeksi laulaja-basistiksi Tony "Demolition Man" Dolanin, joka oli aiemmin soittanut Eric Cookin veljen Jaredin kanssa Atomkraft-yhtyeessä, ja pyysi Dunnin takaisin kitaristiksi. Kokoonpano levytti kolme albumia, joista ensimmäistä (*Prime Evil*, 1989) Bray pitää henkilökohtaisena suosikkinaan Venomin tuotannosta. Hän on kuvaillut albumia uudestisyntymäksi ja muistellut sen säveltämistä ja äänittämistä iloisena aikana. Uusi kokoonpano ei kuitenkaan saavuttanut aiemman veroista suosiota, ja myös yhtyeen motivaatio heikkeni. Venom lopetti kokonaan vuoden 1993 tienoilla.

Vuonna 1994 ilmestyi Brayn tuotama Venom-tribuuttialbumin *In the Name of Satan*. Albumilla soittivat mm. Kreator, Sodom ja Paradise Lost. Albumilla oli mukana myös uusi Brayn tekemä kappale "Holy Man", jonka esittäjäksi oli merkitty Venom.

Kuuluisin kokoonpano (Bray, Dunn, Lant) teki paluukiertueen 1995 ja julkaisi pari vuotta myöhemmin studioalbumin *Cast in Stone,* joka jäi Brayn viimeiseksi Venom-albumiksi. Vanhat riidat kärjistyivät uudelleen, jolloin Bray ja Cook ilmoittivat, etteivät enää työskentele Lantin kanssa. He yrittivät erottaa Lantin, mutta levy-yhtiö ilmoitti, ettei hyväksy sellaista Venomin kokoonpanoa, jossa Lant ei ole mukana. Lant ja Dunn matkustivat Saksaan äänittämän uutta albumia, mutta Bray kuuli projektista vasta, kun nämä lähettivät hänelle nauhoittamaansa musiikkia ja pyysivät äänittämään sen taustalle rummut, jolloin Bray ilmoitti eroavansa itse. Bray ja Dunn keskustelivat viimeisen kerran 1998 ja välttelivät sen jälkeen toisiaan vuosikaudet.

### Sooloura ja Venom Inc.

Bray vuonna 2015.
Bray perusti Abaddon-nimisen sooloyhtyeen, jonka ensimmäinen albumi *I Am Legion* ilmestyi vuonna 2000. Sen tyyli ei muistuttanut Venomia vaan edusti raskasta, industrial-vaikutteista metallia. Vuonna 2004 Brayn Kaos-yhtye julkaisi pienilevikkisen CD:n *In Sanity*, joka sisälsi kolme kappaletta. Vuoden 2010 tienoilla Bray soitti Beneath-nimisessä yhtyeessä, joka julkaisi musiikkivideon "Fallen Away" ja soitti Englannissa muutamia konsertteja. Vuoden 2016 EP *Flowers of Evil* julkaistiin jälleen Abaddonin nimellä.

Venomin *Prime Evil* -albumin aikainen ydinkokoonpano (Bray, Dolan, Dunn) perusti vuonna 2015 uuden Venom Inc. -nimisen yhtyeen. Sen konsertit saivat hyviä arvosteluja, ja syksyyn 2018 mennessä kokoonpano oli soittanut jo lähes 200 konserttia lähinnä Euroopassa ja Pohjois-Amerikassa. Venom Inc. julkaisi vuonna 2017 studioalbumin *Avé*. Bray äänitti sitä varten rumpujensoittoaan, mutta Dunn päätyi niiden sijasta ohjelmoimaan rummut. Vuonna 2018 Bray erotettiin yhtyeestä riitaisissa merkeissä. Dunnin mukaan syynä oli Brayn huono soittotaito. Dolanin mukaan Bray oli muuttunut riitaisaksi ja yhteistyökyvyttömäksi. Bray puolestaan on kertonut tulleensa huijatuksi:

> »Me kolme olimme koko homman pointti. He yrittivät pitkään saada levysopparia ja managereita, soittaa Bloodstock-festareilla ja kaikkea, mutta tuloksetta. Kun minä liityin mukaan, pääsimme Bloodstockin päälavalle, saimme managerin Amerikasta ja levydiilin Nuclear Blastilta. Se kaikki oli minun ansiotani. Saimme lisäksi liitettyä Venomin mukaan nimeemme, se on tärkeä asia sille faniryhmälle, joka kiinnostui bändistä alun alkaenkin.»   
> (Tony "Abaddon" Bray, 2018)
> 
> 

Erottamisensa jälkeen Bray perusti Abaddon-yhtyeen uudestaan. Laulajaksi ja basistiksi tuli aiemmin punkia soittanut Steve Hoggart ja kitaristiksi Blitzkrieg-yhtyeen Ken Johnson. Kokoonpanon ensimmäinen levytys oli vuonna 2022 julkaistu EP *All That Remains*. Syyskuussa 2022 Bray kertoi sairastavansa imusolmukesyöpää. Bray ilmoitti, että työ Abaddonin uuden albumin parissa jatkuu sairaudesta huolimatta.

Taiteilijana
------------

Venomin ensimmäisten albumien aikaan Bray oli yhä varsin kokematon rumpali, mikä näkyi esimerkiksi "In League with Satanin" epätyypillisissä rumpukompeissa:

> »Koko juttu oli minulle ihan uusi. En ollut vielä huomannut, kuinka tärkeä virvelirumpu oli rytmin kannalta. Ostin ison rumpusetin, jossa oli roppakaupalla tomeja, ja ajattelin, että näillä mennään. Oli kaksi bassorumpua, viisi tom-tomia, kaksi isoa lattiatomia – – enkä älynnyt, että tarkoitus oli soittaa 4/4-tahtilajissa, bassorumpu ykkösellä ja virveli kakkosella. Virveli ei minua oikeastaan edes kiinnostanut, kun äänitimme Venomia ensimmäistä kertaa.»   
> (Tony "Abaddon" Bray, 2022)
> 
> 

*AllMusicin* Eduardo Rivadavian mukaan Venomin "helvetillinen kolmikko ei niinkään ollut – – yksittäisinä muusikoina epäpäteviä (tai no, Abaddon ehkä), mutta yhteissoitto kuulosti usein kömpelöltä ja huonosti harjoitellulta", mikä teki kokoonpanon musiikista vilpittömän ja turhasta temppuilusta riisutun oloista. Sami Ruokangas muisteli vuonna 2006 MTV:n julkaistussa levyarvostelussa, kuinka "Abaddonin kompit heiluivat, kieppuivat ja vyöryivät pysymättä tarkasti rytmissä". Amatöörimäinen soitto ja tuotanto olivat Ruokankaan mukaan iso osa Venomin "alkuperäistä taikaa".

Venomin kappaleen "At War with Satan" (1984) päähahmoja oli Abaddon.

Diskografia
-----------

### Venom

* *Welcome to Hell*  (1981)
* *Black Metal*  (1982)
* *At War with Satan*  (1984)
* *Possessed*  (1985)
* *Calm Before the Storm*  (1987)
* *Prime Evil*  (1989)
* *Temples of Ice*  (1991)
* *The Waste Lands*  (1992)
* *Cast in Stone*  (1997)

### Sooloura

* *I Am Legion*  (2000)
* *Flowers of Evil*  (2016, EP)
* *All That Remains*  (2022, EP)

Lähteet
-------

1. ↑  Abaddon. *The Metal Archives*, 7.8.2022. Viitattu 3.10.2022. (englanniksi)
2. 1 2 3  Patterson 2013, s. 7.
3. 1 2  Siltanen, Vesa: Venomin perustajajäsen ja ex-rumpali Abaddon sairastaa syöpää *Inferno*.  21.9.2022. Viitattu 2.10.2022. (englanniksi)
4. 1 2 3 4 5  Kourasanis, Jakam: Abaddon (Venom) drummer interview *Medium*.  26.2.2018. Viitattu 2.10.2022. (englanniksi)
5. 1 2 3 4 5 6 7 8 9 10 11 12 13 14  Begnal, Anthony Allen: OG Venom Drummer Abaddon on Their History, Connection to Punk & Much More *No Echo*.  9.6.2022. Viitattu 2.10.2022. (englanniksi)
6. 1 2 3 4 5  Barton, Geoff: The true story of Venom, the most influential NWOBHM band of them all *Louder*.  Tammikuu 2005.  Arkistoitu 12.1.2021. Viitattu 2.10.2022. (englanniksi)
7. 1 2  Karsmakers, Richard: An Interview with Abaddon of Venom *There Can Only Be One*. Viitattu 2.10.2022. (englanniksi)
8. 1 2  Patterson 2013, s. 7–9.
9. 1 2  Patterson 2013, s. 9–16.
10. ↑  Peltonen, Janne: Venom: MMV (Castle UK) *Imperiumi*.  15.11.2005. Viitattu 3.10.2022.
11. ↑  Isoaho, Timo: "Black Metalin alkuriffi syntyi vessanpöntöllä istuessani, ja koko biisi oli kasassa ehkä varttituntia myöhemmin" – haastattelussa Venom-legenda Jeffrey "Mantas" Dunn *Inferno*.  29.11.2019. Viitattu 2.10.2022.
12. 1 2  Monger, James Christopher: Biography: Venom. *AllMusic*. Viitattu 2.10.2022. (englanniksi)
13. 1 2  Stein, Lior: Tony Dolan (MPire Of Evil) *Metal Temple*.  2.7.2013. Viitattu 2.10.2022. (englanniksi)
14. 1 2  In the Name of Satan – A Tribute to Venom. *Discogs*. Viitattu 3.10.2022. (englanniksi)
15. 1 2  Bio (Brayn sooloyhtyeen virallinen verkkosivusto) *Bio*.  2.7.2020. Viitattu 3.10.2022. (englanniksi)
16. 1 2  Stöver, Frank: Venom *Snakepit #2*.  1997. Voices from the Darkside. Viitattu 2.10.2022. (englanniksi)
17. ↑  Väntänen, Ari: "Kun Venomin ensimmäiset levyt äänitettiin, meillä ei ollut mitään käsitystä mistään" – haastattelussa legendaarinen Mantas *Inferno*.  10.10.2017. Viitattu 21.10.2021. (englanniksi)
18. ↑  Venom Inc. *Encyclopaedia Metallum: The Metal Archives*.  Arkistoitu 16.3.2021. Viitattu 2.10.2022. (englanniksi)
19. ↑  Aivan s\*\*tanan kova! – Venom Inc näytti närhen munat kiistakumppanilleen *Soundi*.  29.10.2017. Viitattu 2.10.2022.
20. ↑  Tour & Concert History. *Venom Inc.*. Viitattu 24.10.2021. (englanniksi)
21. ↑  Säynekoski, Marko: Kumpi on kovempi: Venom vai Venom Inc.? Legendabändin kaksi alkuperäisjäsentä haastavat uudella levyllään Cronosin *Soundi*.  Heinäkuu 2017.  Arkistoitu 22.10.2021. Viitattu 22.10.2021. (englanniksi)
22. 1 2  Henderson, Tim: Venom Inc.’s Mantas On Life After Death – "There’s No Conversations With God, No Fucking Devil Sticking A Fork Up Your Ass, There’s Nothing" *BraveWords*.  29.11.2019. Viitattu 22.11.2021. (englanniksi)
23. 1 2 3  Siltanen, Vesa: Abaddon kertoo saaneensa kaikessa hiljaisuudessa potkut Venom Inc. -yhtyeestä ilman syytä. *Inferno* 2.10.2018. Viitattu 2.10.2022. (englanniksi)
24. 1 2  Former Venom Drummer Antohony 'Abaddon' Ray Completes First Round Of Chemo In Battle With Lymphoma *Blabbermouth*.  1.10.2022. Viitattu 2.10.2022. (englanniksi)
25. ↑  Rivadavia, Eduardo: Venom: Welcome to Hell *AllMusic*. Viitattu 3.10.2022. (englanniksi)
26. ↑  Ruokangas, Sami: Venom: Metal Black *MTV uutiset*.  20.4.2006. Viitattu 3.10.2022.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz
	+ 2

 |

 |